2.

Il-pjanijiet ta’ bijosikurezza tal-istabbilimenti fl-ambitu tas-sistema komuni tal-ġestjoni tal-bijosikurezza għandhom jinkludu tal-inqas l-elementi li ġejjin: (a) sistema ta’ implimentazzjoni dokumentata ta’ pjan tal-iġjene tal-istaff, inklużi prattiki ta’ iġjene ġenerali u speċifiċi, taħriġ ġenerali u speċifiku għall-persunal permanenti u temporanju u l-proċedura għall-kontroll ta’ dak il-pjan tal-iġjene, inkluża regola li l-persunal (i) ma jistax iżomm għandu tjur jew għasafar oħra u (ii) lanqas ma jista’ jkollu kuntatt mill-qrib mat-tjur jew għasafar oħra għajr dawk li jinsabu fil-kompartiment għal perjodu ta’ mill-inqas 72 siegħa qabel ma jidħol fl-istabbiliment; jista’ jintalab perjodu iqsar ta’ żmien fil-każ ta’ ħtieġa urġenti ta’ staff speċifiku, imma dan fl-ebda każ ma għandu jkun ta’ anqas minn 24 siegħa u l-proċedura li tnaqqas ir-riskju għandha tkun deskritta fil-pjan ta’ bijosikurezza; (b) il-flussi tal-prodotti u tal-persunal, deskritt f’dijagramma li turi l-bini kollu tal-istabbiliment b’livelli b’kodiċi bil-kulur tal-bijosikurezza; għandu jkun hemm barriera għall-fini tal-iġjene minn żona għal oħra, li fejn hu l-każ ikollha d-doċċo, bil-postijiet nodfa u maħmuġin separati f’kull punt ta’ dħul għall-bini; (c) pjan li jirregola ċ-ċaqliq ta’ kull persuna li tidħol jew li toħroġ mill-bini, li jiddistingwi persuni jew viżitaturi awtorizzati jew mhux awtorizzati, li jinkludi deskrizzjoni tal-barrieri fiżiċi (bħalma huma ċ-ċnut tal-ħaxix, ċnut tal-ġebel, jew kull barriera oħra li tiddefinixxi, b’mod ċar, id-dawra kollha tal-bini tal-istabbiliment), sinjali, xtiebi msakkra u punti ta’ dħul għall-bini; il-viżitaturi minn barra (inkluż l-awdituri jew l-ispetturi) għandhom jintalbu biex ma jkunu għamlu l-ebda kuntatt ma’ tjur jew għasafar oħra għal perjodu ta’ mill-inqas 72 siegħa qabel ma jidħlu fl-istabbiliment; jista’ jintalab perjodu itwal skont il-fatturi ta’ riskju (bħal, ngħidu aħna, viżitaturi li jkunu ġejjin minn żona ta’ protezzjoni u sorveljanza); jista’ jintalab perjodu iqsar ta’ żmien għall-veterinarji uffiċjali jew fil-każ ta’ ħtieġa urġenti ta’ intervent estern speċifiku (eżempju, minn konsulent jew veterinarju) imma dan fl-ebda każ ma għandu jkun ta’ anqas minn 24 siegħa u l-proċedura li tnaqqas ir-riskju għandha tkun deskritta fil-pjan ta’ bijosikurezza. (d) pjan li jirregola u li jirreġistra ċ-ċaqliq tal-vetturi lejn l-istabbilimenti, barra minnhom jew inkella bejniethom, inklużi l-vetturi privati jew dawk ta’ twassil (bħal dawk tal-għalf, tal-annimali, jew provvisti oħra); rekord taċ-ċaqliq kollu tal-vetturi għandu jkun disponibbli; (e) sistema ta’ traċċabbiltà tal-annimali jew tal-prodotti, li tippermetti t-traċċar taċ-ċaqliq kollu lejn l-istabbilimenti, ‘il barra minnhom jew inkella bejniethom (dħul, ħruġ); (f) protokoll li jilqa’ kontra l-kontaminazzjoni, inkluża l-kontaminazzjoni mill-provvista, il-ġarr, il-ħżin, it-twassil u r-rimi ta’: (i) ħwejjeġ marbuta mal-imballaġġ (bħalma hu l-użu ta’ materjal tal-imballaġġ ġdid jew diżinfettat); (ii) ħwejjeġ marbuta mal-mistrieħ tal-annimali (bħal żmien adegwat ta’ kwarantina għall-ħżin jew id-diżinfettar ta’ materjal li jistrieħu fuqu l-annimali); (iii) għalf (bħalma hu l-użu ta’ sistemi tal-għalf fil-magħluq); (iv) ilma (bħalma hi s-sistema interna għat-trattament tal-ilma); (v) prodotti li huma fdal tal-annimali bħall-karkassi, demel, bajd maħmuġ jew imkisser jew bajd mejjet; (g) pjan għad-tindif u d-diżinfettar tal-istabbiliment, tat-tagħmir tiegħu u tal-materjal użat; għandu jkun disponibbli protokoll speċifiku dwar it-tindif u d-diżinfettar tal-vetturi; (h) pjan ta’ kontroll tal-organiżmi ta’ ħsara, inklużi l-annimali gerriema u annimali oħra selvaġġi, li jistabbilixxi barrieri fiżiċi u miżuri fil-każ li tinstab evidenza ta’ xi attività minnhom; (i) pjan tal-HACCP marbut mal-influwenza avjarja, żviluppat skont is-seba’ stadji (jiġifieri l-analiżi tal-perikli, il-lista ta’ punti kritiċi tal-kontroll (PKK), il-limiti kritiċi, il-proċeduri tas-sorveljanza, l-azzjonijiet korrettivi, il-verifika u r-reġistrazzjoni), u li għandu jinkludi tal-inqas l-elementi li ġejjin. (i) dejta dwar il-produzzjoni tat-tjur jew għasafar tal-gaġġa oħrajn u dejta oħra b’relazzjoni ma’ perjodi definiti (l-istorja ta’ diżapprovazzjoni u mortalità, dettalji tal-medikamenti użati, għasafar li faqqsu, dejta marbuta mal-għalf tal-annimali u mal-konsum tal-ilma); (ii) informazzjoni marbuta mal-kontrolli kliniċi u mal-pjanijiet għall-kampjunar għas-sorveljanza attiva u passiva u analiżijiet tat-testijiet analitiċi ((kemm isiru spissi?), il-metodi, ir-riżultati); (iii) reġistru ta’ viżitaturi fl-istabbiliment, b’biżżejjed dettall biex jiġi ttraċċat u kkuntattjat kwalunkwe viżitatur; (iv) informazzjoni li tikkonċerna kull programm ta’ vaċċinazzjoni li jkun ġie applikat, inkluż it-tip ta’ titqiba użata u kull kemm din ingħatat, kif ukoll id-dati tal-amministrazzjoni; (v) rekords ta’ informazzjoni dettaljati dwar l-azzjonijiet korrettivi li jkunu saru u l-punti kritiċi ta’ kontroll relatati li ma jkunux ġew osservati. Il-partijiet kollha involuti għandhom ikunu kompletament konxji mir-regoli tal-pjan tal-HACCP u jsegwuhom. Il-pjan huwa l-għodda tal-ġestjoni tal-kompartiment li tiggarantixxi l-miżuri ta’ bijosikurezza u l-prattiki ta’ ġestjoni. Il-pjan tal-HACCP għandu jqis il-lista ta’ perikli u passaġġi li jridu jiġu identifikati minn qabel. Dan għandu jkun adattabbli għal-livell ta’ riskju u jinkludi azzjonijiet deskritti li jkunu jridu jittieħdu fil-każ ta’ riskju miżjud, bħalma hi l-frekwenza tal-kampjunar.